b'\n_START_ARTICLE_\nMo\xc4\x8dvirska uharica\n_START_SECTION_\nOpis\n_START_PARAGRAPH_\nMo\xc4\x8dvirska uharica je ena najbolj pogostih sovjih vrst, ki jih lahko opazimo podnevi. Zna\xc4\x8dilne zanjo so dolge in ozke peruti in debela sovja glava s komaj opaznimi obu\xc5\xa1esnimi \xc4\x8dopki in velikimi, rumeno obrobljenimi o\xc4\x8dmi. V letu se pogosto ziblje in lebdi na mestu. Med parjenjem se samci pogosto dvignejo visoko v zrak in se ogla\xc5\xa1ajo s podobnim klicem kot kanja. Lebdenje v zraku pogosto prekinejo nenadni spusti v ni\xc5\xbeje zra\xc4\x8dne plasti, pri \xc4\x8demer ptica ve\xc4\x8dkrat zapored udari skupaj s perutnicami pod trebuhom, kar povzro\xc4\x8di zna\xc4\x8dilen \xc2\xbbplosk\xc2\xab._NEWLINE_Mo\xc4\x8dvirska uharica dose\xc5\xbee povpre\xc4\x8dno 38 cm in ima povpre\xc4\x8dno telesno te\xc5\xbeo okoli 300 gramov. Razpon peruti je med 83 in 105\xc2\xa0cm._NEWLINE_Po zgornji strani telesa prevladuje rjava barva s svetlej\xc5\xa1imi lisami, po spodnji strani pa je ta barvna shema obrnjena. Rep in konice kril so progasti.'